Eu zic Moș Crăciun, unii spun Fierarul…

By admin, In Articole, Oameni, Povești With

Nu-mi aduc aminte când am început să nu-i mai scriu lui Moș Crăciun… poate când l-am văzut coborând pe blocuri, la știri. Mi se părea prea ciudat. Sau poate când colegii râdeau de mine, pentru că încă mai credeam în el. Da, credeam într-un bătrânel bun, darnic, iubitor de copii, magic și în renii lui, în atelierul lui. Și asta mă făcea fericită, nu mai slabă, nu mai puțin om.

A trecut o vreme de când nu mai pun lapte și ciocolată sub brad, de când nici nu mai am idee cum ar arăta moșul în realitate. Am crescut.

Astă seară e toamnă, e senin, nu e pic de zăpadă. Mă uit pe pereți, din aceia virtuali, de plictiseală, din interes și văd o poză care-mi face inima să tresalte. Un bătrân, cu părul alb, cu barbă, cu ochelari parcă scoși din poveștile pe care mi le spunea bunica… e chiar în salopetă și e durduliu. Ochii îmi sar repede la rafturile din spatele său. Of, nu, nu sunt jucării…dar poate…da, poate în spate! Oricum, acum nu mai contează. Mi-aduc deja aminte de toți acei ani…chipul lui, fericire, ziua de Crăciun, cozonac cald, râsete.

"E Moș Crăciun" întreb în glumă. Ba nu, vreau doar să mă conving că el chiar nu există.

"Nu, nu…e doar fierarul din Răzvad."

Ah, e explicabil, sună veridic. Ciocanul, cuiele, metrul. Dar atâta grijă pentru ceea ce face, atâta atenție… este ceva la acest bătrânel. Liniștea cu care lucrează, înțelepciunea care i se citește pe frunte, experiența din brațe. Atelierul său plin de mister, plin de lucrușoare interesante, fiecare cu o poveste. De parcă ar avea viață, izvorâtă chiar din meșter.

Unii îi spun "fierarul", dar eu pun pariu că e mai mult de atât…

Articolul de mai sus a fost scris de Bianca Vlad imediat după ce a văzut prima fotografie. Chiar dacă este o poveste, dl. din imagini este real, se numește Ovidiu Petre Dumitrescu și face niște lucruri excepționale. Despre domnia sa o să vă spunem mai multe într-o postare viitoare.

Numai de bine!

Comentarii Facebook

comentarii